Urmareste Modifică dimensiunea fontului: Play

Bucureşti, 16 iul /Agerpres/ - Un al doilea zbor umanitar TAROM, pentru repatrierea românilor din Istanbul, este programat noaptea de sâmbătă spre duminică, la ora 2,15, informează un comunicat al Ministerului Afacerilor Externe transmis AGERPRES.



Un prim zbor, cu numărul numărul RO264, pentru repatrierea cetăţenilor români din Istanbul, operat de compania TAROM, va decola la ora 18,35 (ora locală) de la Istanbul spre Bucureşti şi va putea prelua la bord un număr de 131 de cetăţeni români.



Restul cetăţenilor români care nu vor putea fi îmbarcaţi cu zborul numărul RO264 vor putea fi preluaţi cu zborul umanitar al companiei TAROM RO2264, care va decola începând cu ora 02,15 (oră pentru care a fost acordat culoarul de zbor de către autorităţile locale turce) şi care va putea prelua un număr maxim de 131 de cetăţeni.



Echipele mobile ale Consulatului General al României la Istanbul se află în continuare în Aeroportul Internaţional Ataturk împreună cu reprezentanţii TAROM Istanbul şi oferă asistenţă cetăţenilor români aflaţi în incinta acestuia.



Punctele de întâlnire pentru cetăţenii români au fost stabilite în două locaţii - zona de check-in la poarta G17, iar în zona de tranzit - în proximitatea ghişeului central de informaţii, lângă Cafe Nero şi Magazinul Old Bazaar.



Reamintim că, pentru acordarea corespunzătoare a asistenţei consulare şi preluarea operativă a solicitărilor cetăţenilor români, MAE a pus la dispoziţia cetăţenilor interesaţi în mod suplimentar şi linia telefonică TelVerde 0800 800 407 (accesibilă numai din România, în regim de gratuitate), precum şi adresa de e-mail: callcenter@mae.ro. Cetăţenii români aflaţi în Turcia au în continuare la dispoziţie numerele de telefon: +90.312.44.77.920; +90 212 3583541; +90 212 3580516; +90 212 3583537, +90 232 4650579. AGERPRES/(AS - autor: Oana Ghiţă, editor: Claudia Stănescu)